Pananampalataya sa 

Diyos 

Ang pananampalataya sa Diyos ay nangangahulugang 
pananampalataya sa isang Tagapaglikha, Tagapagmay- 
ari at Tagapagtustos sa lahat ng nilikha. Lahat ay nilikha 
Niya mag-isa, at nakakatanggap ng habang-panahong 
pagtutustos mula sa Kanya. Walang anumang bagay 
ang iiral kung wala Siya. Ang kamalayan dito at ang 
pananampalataya sa Diyos ay magkatuwang. Ang resulta 
nito, ang taong nananampalataya ay nagsisimulang 
ituring ang kanyang sarili bilang lingkod ng Diyos. Sa 
lahat at sa bawat bagay na nasasaksihan niya mula sa 
kadakilaan ng Diyos, at bawat biyaya na natatanggap niya 
ay pinaniniwalaan niyang mula sa Diyos; ang mga papuri 
para sa Diyos at pag-aalala sa Kanya ay dumadaloy mula 
sa kanyang puso tulad ng bukal. Siya ay nabubuhay, hindi 
sa pagkalimot, ngunit sa kalagayan ng kamalayan, ang 
lahat ng kaganapan ay paalala sa kanya mula sa Diyos. 
Sa kanyang paggising mula sa malalim at nagpapasiglang 
tulog, siya ay nagsisimula nang boluntaryo upang 
pasalamatan ang kanyang Panginoon sa pagbibiyaya 
Niya sa tao ng pagtulog, na kung wala ito, siya ay nasa 
habang-panahong kalagayan ng pagkapagod sa buhay, 
gaano man ito kaikli, ay magiging mala-impiyerno para 
sa kanya at magtutulak sa kanya tungo sa pagkabaliw. 
Sa pagsikat ng araw sa langit at pagpapadala nito ng 
liwanag sa mundo, na umaalis sa kadiliman ng gabi, ang 
kanyang puso ay umiiyak sa tuwa, ‘Luwalhati kay Allah 
na lumikha ng liwanag. Kung wala lamang liwanag, ang 
buong mundo ay magiging isang nakakatakot na dagat 
ng kadiliman.’ Kapag itinulak ng gutom at uhaw, siya ay 
kumakain at umiinom, ang kanyang buong katauhan 
ay napupuno ng taus-pusong pagpapasalamat at siya 
ay nagugulat at namamangha, tinatanong niya ang 
kanyang sarili: Ano ang mangyayari sa tao kung walang 
Diyos na nagpapadala sa atin ng pagkain at inumin?’ 
Kapag siya ay nangangailangan o kung siya ay nasaktan, 
siya ay naghahangad sa Diyos, nananalangin sa Kanya 


ng ginhawa. Kung siya ay makakatagpo ng sakuna, 
tinatanggap niya ito bilang bahagi ng disenyo ng Diyos, 
kung siya man ay mapalad upang kumita o sa iba pang 
paraan ay makita niya ang kanyang sarili na nasa ginhawa, 
siya ay napapaalalahanan ng biyaya ng Diyos at ang 
kanyang puso ay napupuno ng pagpapasalamat. Ang 
kanyang mga nakamit, ay hindi pumupuno sa kanya 
ng pagmamalaki, at gayundin ang kanyang kasawian 
ay hindi dumudurog sa kanya o nagdudulot na siya ay 
mainip. Sa lahat ng bagay na ito, maging ito man ay 
pagkita o pagkalugi, ang kanyang pananalig sa Diyos ay 
hindi nasisira, at hindi niya itinuturing ang sinuman o 
anuman liban pa sa Diyos na maging layunin niya. Walang 
anumang kaganapan ang makakapagpalimot sa kanya sa 
kanyang Panginoon. 

Ang Pagkakatuklas sa 

Diyos 

Ang pagkakatuklas sa kapangyarihan ng gravity sa 
mundo sa iba pang pisikal na katawan o ang radiation sa 
sansinukob sa tulong ng mga makabagong instrumento, 
ay isang pagtatagumpay na akademiko na walang kulay 
ng pamimilit na panrelihiyon. Ngunit ang pagkakatuklas 
sa diyos ay iba pang bagay. Ito ay isang direktang pag- 
unawa sa Siyang Nakakakita at Nakakarinig, at Siyang 
may tangan ng lahat ng kapangyarihan at lakas. Kung ang 
dakilang sansinukob ay magiging tahimik, kung wala ang 
tunay na halaga nito na nauunawaan at napapahalagahan, 
ito ay hindi maaarok kung ang Tagapaglikha nito at 
Tagapagtustos ay ang Pinakamaalam na Diyos. 

Ang Limang Haligi 
ng Islam 

Si Propeta Muhammad ay nagsabi, ‘Ang Islam ay itinatag 
sa limang haligi: pagsaksi na walang diyos na marapat 
sambahin liban kay Allah at si Muhammad ay Sugo ng 
Diyos; pagtataguyod ng pagdarasal; pagbabayad ng 
obligadong kawanggawa; peregrinasyon sa Bahay ng 
Diyos sa Makkah at pag-aayuno sa buwan ng Ramadhan.” 

Bagaman ang isang gusali ay binubuo ng maraming 
bahagi, ang tunay na sumusuporta sa buong gusali ay 
ang mga haligi nito. Kung ang mga ito ay matatag, ang 
buong gusali ay matatag. Ngunit kung ito ay mahina, 
ang buong gusali ay guguho. Yaong mga sumusuporta 
sa gusali ng Islam ay may matinding tibay ngunit ang 
mga ito ay marapat na maitayo ng tagasunod nito upang 
masuportahan ang gusaling ito. 

Ang buhay ng tao ay tulad ng piraso ng lupa na kung saan 
ay itatayo ang bahay ng Diyos. Ang una niyang hakbang 
ay ang pagtatayo ng limang matatatag na haligi na kung 
wala ito ay hindi maitataguyod ang Islam para sa isang 
indibidwal o sa buong pamayanan. Ang limang haligi na 
ito, ang pagsaksi, pagdarasal, pag-aayuno, obligadong 
kawanggawa at peregrinasyon ay naglalayon na itanim 
sa tao ang buong buhay na pagkamakadiyos at pagsamba 
sa Diyos. 

Ang pananampalataya (iman) ay nangangahulugan ng 
paniniwala sa banal na katotohanan. Ang pagdarasal 
(salah), sa diwa nito ay nangangahulugang pagyuko sa mga 
kadakilaan ni Allah upang ang anumang pagmamalaki na 
maaaring taglay ng tao ay mapapawi. Ang pag-aayuno 
(sawm), ay nagbibigay-diin sa disiplina, bumubuo sa 
pagkamatiisin at katatagan. Ang obligadong kawanggawa 
(zakah) ay naglalaman ng pagkilala sa pangangailangan 
ng iba, na anumang ibinigay ng Diyos sa sangkatauhan 
ay pantay-pantay na maibahagi. Ang peregrinasyon 
(hajj)ay isang dakilang pagtitipon ng mga alipin ni Allah 
sa paligid Niya. Ito ay hindi basta-bastang mga walang 


katuturang pagsamba, bagkus ay pagsasabuhay ng mga 
positibong kaasalan, sa diwa nito sa katotohanan ay 
ang mga katangian na nais na maitanim sa atin ng ating 
Panginoon. Kung ang mga ito ay pagyayamanin natin ay 
mabibilang tayo sa mga mga nagtataglay ng mga banal 
na katangian ng pinahahalagahan sa Islam. Kaya, totoo 
na sabihin na ang pananampalataya, pagpapakumbaba, 
katatagan, pagkilala sa karapatan ng iba at pagkakaisa 
ay mga haligi na kung saan ay nakapatong ang kabuuan 
ng gusali ng Islam. 

Ang pagtanggap ng tao sa Diyos bilang Panginoon ay 
tulad ng pakikipagtipanan upang ilagay niya Siya sa 
sentro ng kanyang buhay, upang Siya ay maging sentro ng 
kanyang kaisipan at damdamin. Ito ay nangangahulugan 
ng buong pagkakatiwala ng sarili sa Kanya at pagtuon 
sa Kanya ng lahat ng pag-asa at paghahangad, takot 
at kahilingan. Kaya, sa halip na mamuhay para sa mga 
makamundong bagay, ang tao ay mamumuhay para sa 
Tagapagtustos. Siya ang magiging kabuuan ng buhay ng 
isang tao. 

Ang tao sa kadalasan ay nabubuhay para sa mga 
makamundong bagay na nangingibabaw sa kanyang 
isipan at damdamin. Ang ilan ay nabubuhay para sa 
kanilang tahanan at pamilya; ang ilan para sa negosyo 
at pera na dulot nito; ang ilan ay para sa mga kilusang 
politikal o pamumuno sa partido, ang iba naman ay 
para sa karangalan at autoridad. Bawat tao, malaki man 
o maliit ay nabubuhay para sa isang bagay o iba pa na 
materyal sa pang-araw-araw na mundo natin. Ngunit ito 
ay pamumuhay sa kamangmangan - ang pagsisikap na 
bumuo ng pugad sa mga sanga na hindi naman umiiral. 
Ang totoong buhay na makabuluhan ay yaong buhay 
na ginugol para sa kanyang Panginoon, nang walang 
ibang suporta liban pa sa Kanya. Ang tao ay marapat na 
mamuhay sa pag-aalaala sa Diyos. Ang Kanyang pangalan 
ay marapat na nasa kanyang labi sa kanyang paggising 
at pagtulog. Sa kanyang pagtigil o paghayo sa kanyang 
landas, siya ay marapat na mamuhay na nananalig sa 
diyos, kapag siya ay nagsalita o nanatiling tahimik, ito 
ay marapat na para lamang sa kaluguran ng kanyang 
Panginoon. 


Ang Diwa ng 

Pananampalataya 

Ang pananampalataya sa diyos ay tulad ng kuryente na 
nagpapailaw sa buong paligid at nagpapatakbo sa lahat 
ng makina. Kapag natagpuan ng tao ang koneksiyon 
ng pananampalataya upang iugnay siya sa Diyos, 
nakakaranas siya ng liwanag mula sa loob - mabilis at 
malawakan. Ang kanyang tulog na kaluluwa ay nagigising 
at ang kanyang puso ay pinaiinit ng kanyang bagong- 
tagpong pananampalataya. Ang isang bagong uri ng apoy 
ay nagliyab sa loob niya. Ang tao na isinilang mula sa 
sinapupunan ng kanyang ina ay nagkaroon ng pangalawang 
kapanganakan sa sinapupunan ng pananampalataya. 
Nararanasan niya ngayon ang kahulugan ng pagiging isa 
sa kalooban ng Diyos. Ang isang nagmamahal, sa kanyang 
damdamin, ay kaisa ng kanyang minamahal, kahit pa siya 
ay pisikal na nakahiwalay sa kanyang minamahal. Ang 
isang napukaw ng kanyang pananampalataya sa Diyos ay 
tulad lamang ng tagalupang nagmamahal. Nakikita niya 
ang kadakilaan ng Diyos sa bughaw na imbakan ng langit, 
at ang Kanyang kapangyarihan at karangalan sa bangis ng 
mga bagyo. Ang mga ibon, sa kanilang paghuni, ay tila 
umaawit ng papuri sa Diyos. Sa sumisikat na araw ay ang 
nagniningning na kamay ng Diyos na lumalapit patungo 
sa kanya. Bawat dahon ng bawat halaman at puno ay isang 
pahina na binabasa niya rito ang kuwento ng banal na 
pagkakalikha. Ang banayad na hangin na dumadampi sa 
kanyang pisngi ay tagapagbalita ng kanyang kaisahan sa 
kalooban ng Diyos. Ang tunay na mananampalataya sa 
Diyos ay tulad ng isang maninisid sa banal na dagat. Bawat 
pagsisid na gawin niya ay nagsisilbi upang pag-isahin 
siya sa kanyang karanasan nang pahigpit nang pahigpit 
at hindi na mahihiwalay mula sa kanyang Tagapaglikha, 
upang siya ay mapabilang sa Diyos tulad ng kung paanong 
napapabilang sa kanyang kalooban ang Diyos. 


